Veikkausliigan hallitseva mestari IFK Mariehamn on löytänyt korvaajan maalitykilleen Dever Orgillille.

Veikkausliigan mestaruuden syksyllä 2016 voittanut IFK Mariehamn kertoo tehneensä 1+1-vuotisen sopimuksen kärkimies Luckymore Mkosanan kanssa.

Zimbabwelainen Mkosana, 29, siirtyy Ahvenanmaalle legendaarisen amerikkalaisseuran New York Cosmosin riveistä, jossa hän pelasi vuodet 2015–2016.

Ensimmäisellä kaudellaan Cosmosissa Mkosana pelasi yhdessä espanjalaisen supertähden Raúlin kanssa, joka päätti uransa New Yorkissa.

Mkosana on pelannut USA:n toiseksi korkeimmalla sarjatasolla myös Tampa Bay Rowdiesin riveissä. Hänellä on lisäksi takanaan menestyksekäs ura USA:n yliopistosarjassa.

IFK:n mukaan Mkosana purki sopimuksensa Cosmosin kanssa, koska taloudellisiin vaikeuksiin ajautunut seura ei ole maksanut hänen palkkaansa kuukausiin. IFK toivoo saavansa hänestä korvaajan maalitykki Dever Orgillille, joka siirtyi kauden päätyttyä Itävallan pääsarjaan.

– Mkosana on vahva, nopea, juoksuvoimainen ja vaikea pideltävä vastustajille. Kentän ulkopuolella hän on positiivinen ja elämänmyönteinen persoona, IFK:n seurajohtaja Peter Mattson sanoi tiedotteessa.

173-senttinen Mkosana tunnetaan myös näyttävistä tuuletuksistaan.